ประกันข้าว กวาดเบี้ย 2.6พันล้าน
ประกันภัยข้าวนาปี ได้เบี้ย 2,600 ล้านบาท แต่ยังหลุดเป้า 4 ล้านไร่
2 ก.ย. 2559

ประกันภัยข้าวนาปี ได้เบี้ย 2,600 ล้านบาท แต่ยังหลุดเป้า 4 ล้านไร่ 
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากข้อมูลล่าสุดเมื่อวันที่ 31 ส.ค.ที่ผ่านมา พบว่ามีเกษตรกรทำประกันภัยข้าวนาปี ปีการผลิต 2559/2560 ทั้งสิ้น 1,508,146 ราย มีพื้นที่เอาประกันภัย 26.09 ล้านไร่ รวมค่าเบี้ยประกันภัย 2,609 ล้านบาท เป็นตัวเลขสูงสุดตั้งแต่มีการรับประกันภัยข้าวมา จึงถือได้ว่าประสบความสำเร็จอย่างสูงและเป็นการใช้ระบบประกันภัยช่วยเหลือชาวนาในการบริหารความเสี่ยงจากภัยธรรมชาติได้อย่างตรงจุดและมีประสิทธิภาพ
“การทำประกันภัยข้าวนาปีในครั้งนี้ แม้ว่ายังไม่ทะลุเป้าหมายที่รัฐบาลกำหนดไว้ 30 ล้านไร่ โดยคิดเป็น 86.97% ของพื้นที่เป้าหมาย ซึ่งอาจเป็นเพราะเพิ่งเปิดตัวโครงการไม่นาน และมีช่วงระยะเวลาการรับประกันภัยสั้น โดยพบว่าเกษตรกรบางพื้นที่ปลูกข้าวก่อนเริ่มโครงการรับประกันภัยข้าวไปแล้ว แต่ยอดการทำประกันก็ยังสูงถึง 26 เท่าของการประกันภัยข้าวในปีที่แล้ว” นายสุทธิพล กล่าว
ทั้งนี้ พื้นที่ที่มีการทำประกันภัยข้าวนาปีสูงสุด ได้แก่ ภาคตะวันออกเฉียงเหนือตอนล่าง รองลงมาเป็นภาคตะวันออกเฉียงเหนือตอนบน และภาคเหนือตอนล่าง ส่วนจังหวัดที่มีการทำประกันภัยข้าวนาปีสูงสุด ได้แก่ สุรินทร์ อุบลราชธานี บุรีรัมย์ และนครราชสีมา ส่วนจังหวัดที่เกษตรกรผู้ปลูกข้าวมีความเชื่อมั่นในระบบประกันภัย มีการทำประกันภัยข้าวนาปีเกินกว่าพื้นที่เป้าหมายที่กำหนด ได้แก่ กาญจนบุรี สระแก้ว และนครปฐม อย่างไรก็ตาม ในส่วนของพื้นที่ภาคใต้ยังสามารถซื้อประกันได้ถึงวันที่ 15 ธ.ค.นี้